
న్యూఢిల్లీ, ఫిబ్రవరి 4: రెండో ఇంటి కొనుగోలుకు సంబంధించి ఇచ్చే ఆదాయ పన్ను రాయితీని తాజా బడ్జెట్లో రూ.2 లక్షలకే పరిమితం చేసిన కేంద్రం దాన్ని మార్చే ప్రసక్తే లేదని స్పష్టంచేసింది. కేంద్ర రెవెన్యూ కార్యదర్శి హస్ముఖ్ అదియా శనివారమిక్కడ తనను కలిసిన రియల్ ఎస్టేట్ వర్గాలకు ఈ విషయం తేల్చిచెప్పారు. ప్రభుత్వ వనరులు అంతంత మాత్రమేనని, మొదటి ఇంటి కొనుగోలులో ఇప్పటికే అసలు, వడ్డీలపై ఆదాయ పన్ను రాయితీ ఇస్తున్నామని, పెట్టుబడి కోసం కొంటున్న రెండో ఇంటికి పరిమితి లేకుండా పన్ను రాయితీ ఇవ్వడం కుదరదని అన్నారు. ఇప్పటిదాకా రెండో ఇంటికి తీసుకున్న రుణంపై ఎంత వడ్డీ అవుతుందో దానిలోంచి ఇంటికి వస్తున్న అద్దెను తీసేసి మిగిలిన మొత్తానికి ఆదాయ పన్ను చట్టం సెక్షన్ 71 కింద మినహాయింపు ఇచ్చేవారు. కూడపెట్టిన కొద్దిపాటి సొమ్ముకు రుణాన్ని జత చేసి రెండో ఇల్లు కొనుగోలు చేసిన మధ్యతరగతి వారు ఈ సెక్షన్ ద్వారా కొంత మేర ప్రయోజనం పొందేవారు. కానీ చాలామంది ధనవంతులు కోట్ల కొద్దీ బ్యాంకు రుణాలు తీసుకొని విల్లాలు కొని, వాటి వడ్డీ మీద లక్షల్లో రాయితీ పొందేవారు. తాజా బడ్జెట్లో దానికి చరమగీతం పాడారు.    గరిష్ఠ మినహాయింపును రూ.2 లక్షలకు పరిమితం చేశారు. దీనిపై అదియా మాట్లాడుతూ, ‘‘ఉదాహరణకు నాకు ఇప్పటికే ఒక ఇల్లు ఉంది. కోటి బ్యాంకు రుణం తీసుకొని మరోటి కొన్నాను. దానికి ఏటా పది లక్షల వడ్డీ అవుతోంది. మూడు లక్షల అద్దె వస్తోంది. మిగతా 7 లక్షల వడ్డీ నేరుగా నా పన్ను పరిధిలోని ఆదాయం నుంచి తగ్గిపోతోంది. నేను పెట్టుబడిగా కొన్న రెండో ఇంటి కోసం ప్రభుత్వం ఎందుకు నష్టం భరించాలి? ఈ మినహాయింపు దుర్వినియోగమవుతోంది. పైగా పేదలకు అందుబాటు ధరల్లో ఇళ్లు అందించాల్సిన బాధ్యత ప్రభుత్వంపై ఉంది’’ అని వివరించారు. ఈ ప్రోత్సాహానికి పరిమితి విధించిన తర్వాత కూడా ప్రభుత్వం మూడో వంతు ఆదాయం నష్టపోతోందని చెప్పారు. కాగా, రెండో ఇంటి రుణంపై చెల్లించే వడ్డీకి ఇచ్చే మినహాయింపుపై పరిమితి విధించడంతో, పన్ను చెల్లింపుదారు నష్టపోతున్న మొత్తాన్ని 8 ఏళ్లు ముందుకు బదలాయించుకుంటూ వెళ్లే అవకాశం కల్పించారు.

newdhilly, fibravari 4: rendo inti konugoluku sambandhinchi iche aadaaya pannu raayiteeni taja badjetlo roo.2 lakshalake parimitam chesina kendram daanni marche prasakte ledani spashtamchesindi. kendra revenue kaaryadarsi hasmukh adiya sanivaaramikkada tananu kalisina riyal estate vargaalaku ee vishayam telchicheppaaru. prabhutva vanarulu antanta matramenani, modati inti konugolulo ippatike asalu, vaddeelapai aadaaya pannu raayitii istunnamani, pettubadi kosam kontunna rendo intiki parimiti lekunda pannu raayitii ivvadam kudaradani annaru. ippatidaka rendo intiki teesukunna runampai entha vaddi avutundo daanilonchi intiki vastunna addenu teesesi migilina mottaaniki aadaaya pannu chattam section 71 kinda minahaayimpu ichevaaru. koodapettina koddipati sommuku runaanni jatha chesi rendo illu konugolu chesina madhyataragati vaaru ee section dwara kontha mera prayojanam pondevaaru. cony chaalaamandi dhanavantulu kotla koddi byaanku runaalu teesukoni villaalu koni, vaati vaddi meeda lakshallo raayitii pondevaaru. taja badjetlo daaniki charamageetam paadaaru.    garishta minahaayimpunu roo.2 lakshalaku parimitam chesaru. deenipai adiya maatlaadutuu, ‘‘udaaharanaku naaku ippatike oka illu undi. koti byaanku runam teesukoni maroti konnanu. daaniki eta padi lakshala vaddi avutondi. moodu lakshala adde vastondi. migata 7 lakshala vaddi nerugaa naa pannu paridhilooni aadaayam nunchi taggipotondi. nenu pettubadigaa konna rendo inti kosam prabhutvam enduku nashtam bharinchali? ee minahaayimpu durviniyogamavutondi. paiga pedalaku andubaatu dharallo illu andinchaalsina baadhyata prabhutvampai undi’’ ani vivarinchaaru. ee prothsaahaaniki parimiti vidhinchina tarvaata kuudaa prabhutvam moodo vantu aadaayam nashtapotondani cheppaaru. kaga, rendo inti runampai chellinche vaddeeki iche minahaayimpupai parimiti vidhinchadamtho, pannu chellimpudaaru nashtapotunna mottaanni 8 ellu munduku badalaayinchukuntu velle avakaasam kalpinchaaru.